Document ID: 32009R0213

ΚΑΝΟΝΙΣΜΌΣ (ΕΚ) αριθ. 213/2009 ΤΗΣ ΕΠΙΤΡΟΠΉΣ
της 18ης Μαρτίου 2009
για την τροποποίηση του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1003/2005 όσον αφορά τον έλεγχο και τις δοκιμές για σαλμονέλα σε σμήνη αναπαραγωγής του είδους Gallus gallus και γαλοπουλών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 5 παράγραφος 6 και το άρθρο 13,
Εκτιμώντας τα ακόλουθα:
(1)
Σκοπός του κανονισμού (ΕΚ) αριθ. 2160/2003 είναι να εξασφαλισθεί η λήψη κατάλληλων και αποτελεσματικών μέτρων για την ανίχνευση και τον έλεγχο της σαλμονέλας και άλλων ζωονοσογόνων παραγόντων σε όλα τα συναφή στάδια της παραγωγής, της μεταποίησης και της διανομής, ιδίως σε επίπεδο πρωτογενούς παραγωγής, ώστε να μειωθεί ο επιπολασμός τους καθώς και ο κίνδυνος που δημιουργούν για τη δημόσια υγεία.
(2)
Σύμφωνα με τον κανονισμό (ΕΚ) αριθ. 2160/2003, ισχύουν ειδικές απαιτήσεις για τα σμήνη αναπαραγωγής Gallus gallus όποτε ορισμένη ανάλυση δειγμάτων επισημαίνει παρουσία της Salmonella Enteritidis ή της Salmonella Typhimurium στα σμήνη αυτά. Σκοπός των απαιτήσεων αυτών είναι να προληφθεί η εξάπλωση της λοίμωξης στην αλυσίδα παραγωγής αυγών και κρέατος κοτόπουλων πάχυνσης, συγκεκριμένα από τους γεννήτορες στους απογόνους τους. Παρόμοιες απαιτήσεις πρέπει να ισχύσουν για την παραγωγή γαλοπουλών, έτσι ώστε να αποφευχθεί η μετάδοση της λοίμωξης στην αλυσίδα παραγωγής κρέατος γαλοπούλας. Κατά συνέπεια, ο κανονισμός (ΕΚ) αριθ. 2160/2003 πρέπει να τροποποιηθεί ανάλογα.
(3)
Ο κανονισμός (ΕΚ) αριθ. 1003/2005 της Επιτροπής, της 30ής Ιουνίου 2005, για την εφαρμογή του κανονισμού (ΕΚ) αριθ. 2160/2003 όσον αφορά τον κοινοτικό στόχο για τη μείωση του επιπολασμού ορισμένων οροτύπων σαλμονέλας σε σμήνη αναπαραγωγής του είδους Gallus gallus (2), θεσπίζει κοινοτικό στόχο για τη μείωση του επιπολασμού ορισμένων ειδών σαλμονέλας σε σμήνη αναπαραγωγής Gallus gallus. Επιπροσθέτως, στο παράρτημα του εν λόγω κανονισμού παρατίθεται το πρόγραμμα δοκιμών που είναι αναγκαίο για να επαληθευθεί η επίτευξη του κοινοτικού στόχου.
(4)
Σύμφωνα με το άρθρο 2 του κανονισμού (ΕΚ) αριθ. 1003/2005, η Επιτροπή πρέπει να αναθεωρήσει τον κοινοτικό στόχο υπό το πρίσμα των αποτελεσμάτων από το πρώτο έτος εφαρμογής των εθνικών προγραμμάτων ελέγχου τα οποία εγκρίθηκαν σύμφωνα με τον κανονισμό (ΕΚ) αριθ. 2160/2003. Το έτος 2007 ήταν το πρώτο έτος εφαρμογής.
(5)
Σύμφωνα με την οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων (3), τα κράτη μέλη διαβίβασαν στην Επιτροπή τα αποτελέσματα της παρακολούθησης για το έτος 2007. Λαμβανομένων υπόψη των αποτελεσμάτων αυτών, δεν φαίνεται απαραίτητο να τροποποιηθεί ο κοινοτικός στόχος.
(6)
Για την αποτελεσματική κατανομή των πόρων, πρέπει να επιτραπεί στα κράτη μέλη που πέτυχαν τον κοινοτικό στόχο να μειώσουν τον αριθμό των επίσημων ελέγχων. Κατά συνέπεια, ο κανονισμός (ΕΚ) αριθ. 1003/2005 πρέπει να τροποποιηθεί ανάλογα.
(7)
Η επανεξέταση του προγράμματος δοκιμών που παρατίθεται στο παράρτημα του κανονισμού (ΕΚ) αριθ. 1003/2005 έφερε στο φως δυσκολίες στην εφαρμογή των οδηγιών δειγματοληψίας ενώ παράλληλα κατέστησαν διαθέσιμες νέες πληροφορίες σχετικά με την ευαισθησία των προγραμμάτων δοκιμών. Ως εκ τούτου, το πρόγραμμα δοκιμών πρέπει να τροποποιηθεί.
(8)
Κατά συνέπεια, οι κανονισμοί (ΕΚ) αριθ. 2160/2003 και (ΕΚ) αριθ. 1003/2005 πρέπει να τροποποιηθούν ανάλογα.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα ΙΙ μέρος Γ του κανονισμού (ΕΚ) αριθ. 2160/2003, ο τίτλος και το σημείο 1 αντικαθίστανται από το ακόλουθο κείμενο:
«Γ. Ειδικές απαιτήσεις για τα σμήνη αναπαραγωγής του Gallus gallus και τις γαλοπούλες αναπαραγωγής
1.
Τα μέτρα που θεσπίζονται στα σημεία 3 έως 5 πρέπει να λαμβάνονται όποτε η ανάλυση δειγμάτων που πραγματοποιείται σύμφωνα με το μέρος Β ή σύμφωνα με τα προγράμματα δοκιμών που παρατίθενται στα παραρτήματα των κανονισμών της Επιτροπής (ΕΚ) αριθ. 1003/2005 (4) και (ΕΚ) αριθ. 584/2008 (5), επισημαίνει παρουσία της Salmonella Εnteritidis ή της Salmonella Τyphimurium σε σμήνος αναπαραγωγής του είδους Gallus gallus ή σε γαλοπούλες αναπαραγωγής υπό τις συνθήκες που ορίζονται στο σημείο 2.
Άρθρο 2
Το παράρτημα του κανονισμού (ΕΚ) αριθ. 1003/2005 αντικαθίσταται από το κείμενο του παραρτήματος του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ωστόσο, το άρθρο 2 εφαρμόζεται από την 1η Απριλίου 2009 και το άρθρο 1 από την 1η Ιανουαρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Μαρτίου 2009.

Labels: 0
15
17
6